**Milyen vagyok?**

Minden ember más és más. Nincs két egyforma élőlény a világon, ezt a biológusok már bebizonyították. Ennek ellenére vannak olyan tulajdonságok, amelyek sok emberre jellemzőek. Tulajdonságaink alapján többféle típusba tartozhatunk. Te kire hasonlítasz leginkább?

**Fényes Napsugár** mindenkinek a kedvence! Mindig ő van a középpontban, állandóan dumál, és nagyokat kacag. Fergeteges képzelőerejével, játékosságával, élénkségével nyűgözi le a körülötte élőket. Szereti a változatosságot és a hirtelen ötlettől vezérelt váltásokat. Rengeteg haverja van, és minden érdekli a világon. Ám éppen ezért felszínesnek, szétszórtnak, szeleburdinak is tűnhet mások szemében.

„Kalandra fel! Gyerünk! Kezdjünk neki!” **Tűzrőlpattant Terkának** ezek a jelmondatai, és amit elhatároz, attól bizony nehéz eltéríteni. Jobb, ha meg se próbálod, mert Terka aztán nem rejti véka alá a véleményét. Hamar felcsattan, de ugyanilyen gyorsan magasba csapnak jókedve lángjai is. Mindig ezerrel pörög, száz feladata van, és szereti a kihívásokat. Semmit sem csinál félgőzzel, jól bírja a strapát. A versenyben persze mindig első akar lenni. Ha van előtte egy cél, azért tűzzel-vassal képes harcolni.

 „Ej, ráérünk arra még!” – mondja **Flegma Ferkó**, mert neki aztán minden mindegy. A legfontosabb a kényelem és a biztonság, meg hogy szépen, rendben menjenek a dolgok. Ha lehet, ne legyen semmi zűr. A fejében viszont ezerrel dúl a csillagháború, amit persze ő nyer meg. A nyugi kedvéért bármire képes. Jókat lehet vele beszélgetni, mert bár nem szól túl sokat, de amit mond, arra érdemes odafigyelni. Megbízható, módszeresen végzi a munkáját, és igen jó az emlékezőképessége.

Ha valaki bajban van, **Segítőkész Eszter** az, aki azonnal ugrik és segít. Mindent szeretettel és gondoskodással vesz körül, ami csak mozog és szuszog. Precíz, pontos, rendszerető, igazi vezető. Annyira alapos és megfontolt, hogy néha hosszan leragad egy dolognál. Éppen ezért hűséges, de nincs sok barátja, mert jól megválogatja, kinek mondja el a titkait. Nagyon érzékeny, sokszor a többiek észre sem veszik, mivel bántották meg.

**Kíváncsi vagy, hogy te melyik személyiségtípusba tartozol? Oldd meg a tesztet, majd a táblázatban is karikázd be a válaszod betűjelét! Melyik oszlopban szerepel a legtöbb válaszod?**

**1. Ha állat lennék, ez lennék:**

A. delfin

B. koala

C. vadló

D. cica

**2. Buliban a legkedvesebb feladat számomra:**

A. ruhatáros – ott folyik a naaagy „Beszéljük át!”parti;

B. főmókamester, jókedvfelelős;

C. büfés;

D. stylist.

**3. A legkedvesebb helyeim közé tartozik:**

A. a park, ahol a barátaimmal lóghatok;

B. a könyvtár, ahol elmélyülten olvasgathatok;

C. a szakkör, ahol kedvemre alkothatok;

D. a drámakör, ahol én lehetek a rendező.

**4. Ha anyu kérdi, miért nem segítek neki, akkor azt mondom, hogy:**

A. „Egy tündéri kóbor kiscicával játszottam, és minden másról megfeledkeztem.”

B. „Előbb te mutass jó példát!”

C. „Fogalmam sincs, hogy lássak hozzá.”

D. „Már készen is vagyok!” (És tényleg.)

**5. Hova mennél nyaralni a családoddal?**

A. Valami kalandos helyre. Mondjuk túlélőtúrára.

B. Kedvenc családi üdülőhelyünkre, amelyhez sok szép emlék fűz.

C. Oda, ahova eddig is minden nyáron, mert ott tutira előre tudom, mikor mi a program.

D. Valami menő helyre, ahol a sztárok is nyaralnak.

**6. A legtöbben ezt szeretik bennem:**

A. mindent olyan nagy hévvel és lelkesedéssel csinálok;

B. a legkisebb dolog is fontos nekem, és nagyon kitartó vagyok;

C. mindent jól megfontolok;

D. én vagyok a sztááár!

**7. Jelmondatom:**

A. „Lassan járj, tovább érsz!”

B. „Amit ma megtehetsz, ne halaszd holnapra!”

C. „Buli van!”

D. „Nyugodtan bízd rám!”

**8. A leginkább az keserít el, ha:**

A. kicsúfolnak;

B. rossz osztályzatot kapok, pedig igyekeztem;

C. nem jutok be a farsangot szervezők közé;

D. nem tudok megvédeni valakit, hiába látom, hogy bántják.

**9. A legjobban annak örülök, ha:**

A. új dolgokat sajátíthatok el;

B. új embereket ismerhetek meg;

C. összehozhatok/kibékíthetek embereket;

D. szervezhetek valamit (partit, sulirendezvényt).

Megoldás:

|  |  |  |  |  |
| --- | --- | --- | --- | --- |
|  | Flegma Ferkó  | Segítőkész Eszter | Tűzrőlpattant Terka | Fényes Napsugár |
| 1 | b | d | c | a |
| 2 | c | a | b | d |
| 3 | a | b | d | c |
| 4 | c | d | b | a |
| 5 | b | c | a | d |
| 6 | c | b | d | a |
| 7 | a | d | b | c |
| 8 | d | b | c | a |
| 9 | c | a | d | b |